PANNON LOVASAKADÉMIA – 7400 Kaposvár, Guba Sándor út 40. és telephelyei (Marócpuszta, Bőszénfa, Kiskunfélegyháza).

1. Határozatképesség megállapítása

Mátyás István elnök megállapítja a felvett jelenlegi jegyzőkönyvből, hogy 10.00-kor a megjelentek létszáma alapján a közgyűlés határozat képtelen. 

Az eredeti meghívó (1. számú melléklet) szerinti időpontra a közgyűlés kezdetét ezennel átteszi az abban meghatározott feltételek mellett. 

Az ismételt közgyűlési időpontig az elnök szünetet rendel el. 

2. Határozatképesség ismételt megállapítása

Mátyás István elnök megállapítja, hogy 11.00-kor a közgyűlésen megjelentek létszáma 95 (kilencvenöt) fő. A hatályos törvények és a közgyűlési meghívó szerint a közgyűlés határozatképes. A fenti időpontban jegyzett tényleges létszám az 1/a. számú mellékletben található. 

Az elnök javaslatot tesz a jegyzőkönyv vezetésére T. Nagy Ferenc személyében, amelyet a közgyűlés nyílt szavazással egyhangúlag elfogad. 

Az elnök ezután javaslatot tesz a jegyzőkönyv hitelesítők személyére Herczeg Miklós és Horváth József (Csákvár) tagtárs személyében.

Az elnök javaslatot tesz a közgyűlési meghívóban közzétett napirend elfogadására, amely az alábbiak szerint alakul: 

1. Beszámoló a 2002. évről. A beszámolót tartja Novotni Péter ügyvezető.

2. A számvizsgáló bizottság beszámolója a 2002. évről. 

3. A 2003. évi munkaterv és költségvetési terv ismertetése. Előadója Novotni Péter ügyvezető.

4. A tenyésztési szabályzat módosítása

5. Egyebek

3. Határozatképesség ismételt megállapítása

Mátyás István elnök megállapítja, hogy a legutolsó létszámellenőrzés óta a közgyűlés létszáma 102 (egyszázkettő) főre emelkedett. Felszólítja a jegyzőkönyv vezetésére felkért T. Nagy Ferencet, hogy ellenőrizze a taglétszámot. Ezalatt egy kommunikét olvas fel (2. számú melléklet). 

4. Ügyvezetői beszámoló és a 2003. évi munkaterv

Novotni Péter ügyvezető ismerteti a 2002. évben elvégzett munkát, amelyet írásban is mellékel a jelen közgyűlési jegyzőkönyvhöz (3. számú melléklet).

A beszámoló során az alábbi témák kerültek különös hangsúllyal kiemelésre:

a) A közgyűlés időpontját alapvetően meghatározta a Kisbéri-félvér méneskönyv kiadása, amellyel kapcsolatban közli az ügyvezető, hogy a méneskönyv még ez évben új kiadást fog megélni, mégpedig a kisbéri ménesbirtok megalapításának 150. évfordulójára, azaz ez év július havában fog a méneskönyv megjelenni.

b) Ugyancsak megjelenik ebben az évben a Gidrán méneskönyv is.

c) Jelentős sikerrel rendezte meg az egyesület múlt év tavaszán a nyíregyházi tenyésszemlét, melytől ebben az évben is hasonló eredményt vár mind a tagság mind a vezetőség.

d) Kiemelt siker volt a debreceni Farmer-expo, mely évek óta az egyesület egyik legfontosabb bemutatása.

e) Sajnálatos módon gyengén sikerült a szokásos üllői tenyésszemle, melynek megerősítésére szükséges lépéseket tenni.

f) A közakaratnak megfelelően lépéseket kell tenni a kancavizsgák vonzóbbá tételére.

g) Meg kell szervezni a regionális kancavizsgálatokat.

h) Az STV vizsgákat a fontosságuknak megfelelően kell lebonyolítani. 

i) A 2001. évi sajnálatos elmúlások pótlására 2002-ben lépések történtek a gidrán ménimport területén és sor került két gidrán mén behozatalára.

j) Sikeres kiadványokat jelentetett meg az egyesület, úgymint két naptárt, kártyanaptárt, több katalógust és méneskönyvet.

k) Az évi költségvetés 16.000.000,- Ft, azaz Tizenhatmillió forint tervezet volt, amely 10.000,- Ft, azat Tízezer forint maradvány mellett teljes felhasználásra került.

Mátyás István elnök  a közgyűlés megkérdezése után a fenti beszámolót elfogadásra javasolja, melyet a közgyűlés jelenlevő tagsága egyhangúan elfogad. 

5. A felügyelőbizottsági és számvizsgálói beszámoló

Szőlősi Árpád FB elnök közli a közgyűléssel, hogy az elnökség, valamint az egyesület működése mindenben megfelelt a törvényi előírásoknak. 

A közgyűlés tagsága a rövid szóbeli beszámolót azzal a kiegészítéssel fogadja el, hogy azt írásban nyújtsa be az elnökségnek és kerüljön irattárba jelen jegyzőkönyv mellékleteként. 

6. Pénzügyi munkaterv

Novotni Péter ügyvezető a 2002. évi beszámolóban és a 2003. évre vonatkozó munkatervi részben adott tájékoztatását egészíti ki a jobb anyagi helyzet következtében várható változásokról, többek közt jelentős összegeket kíván költeni az egyesület a génrezerv kancák célpárosítására, valamint pénzdíjas kancavizsgákat kíván lebonyolítani.

Mint legfontosabb ez évi rendezvényt, a kisbéri ménbirtok alapításának 150. évfordulója megrendezésére az egyesület a kisbéri önkormányzattal közösen állítja fel a szervező bizottságot.

Novotni Péter ügyvezető részletes tájékoztatást ad a 2003. évben várható költségvetési helyzetről, amely lényegesen jobbnak ígérkezik, mint az előző év volt (6. számú melléklet).

Mátyás István elnök a munkaterv és pénzügyi munkaterv elfogadását javasolja a közgyűlésnek, amelyet az egyhangúlag elfogad. 

7. A kisbéri ménes alapításának 150 éves évfordulója

Mátyás István elnök tájékoztatja a közgyűlést, hogy ez idáig több fordulóban került sor helyszíni tárgyalásra a rendezőkkel és jól haladnak az évforduló megünneplésének előkészületei.

Az önkormányzat jelentős elvi és anyagi támogatást nyújt a rendezvényhez, és döntő részt vállal a szervezésben.

A szakmai rendezvények, kizárandó a rossz időjárással járó esetleges nehézségeket a fedeles lovardában kerülnek lebonyolításra, azaz itt kerül megrendezésre a mén és kancaszemle, és kanca STV.

A nagyközönség számára rendezendő különféle fogatversenyek, ugróversenyek, egyéb bemutatók a kisbéri őspark északi részén lévő szabad területen kerülnek lebonyolításra.

Tudományos konferenciára kerül sor a kisbéri-félvérről, valamint a korábban Kisbéren tenyésztett angol telivérről, valamint az EU csatlakozás lótenyésztésre gyakorolt hatásairól.

A már meglévő múzeumi anyag bővítésre kerül és elsősorban a lótenyésztés kerül bemutatásra ugyancsak a múzeumban kerül sor a 80-100 évvel ezelőtti Kisbért bemutató képeslapokról. 

A rendezvény tulajdonképpen a Kisbéri Napok keretében kerül lebonyolításra és ennek egy része lesz a Lovas Bál (szombati napon).

8. Hozzászólások

Fekete Tamás tagtárs kéri, hogy több propaganda legyen az egyesülettel kapcsolatban, több legyen a rendezvényekre az előrejelzés és foglalkozzon az elnökség az üllői tenyésszemle megerősítésén, mert hasonló gyenge rendezvényre, mint az 2002-ben volt nincs szüksége az egyesületnek.

Bán Ferenc tagtárs (Madocsa) javasolja, hogy a lovas rendezvényeken a zene kizárólag magyar népzene legyen és ne bömböljön az idegen anglomán disco zene.

Novotni Péter egyetért azzal, hogy az üllői tenyésszemle valóban gyenge volt és a cél az, hogy az egyesület rendezvényein olyan színvonalon dolgozzon mindenki, mint amilyen munkát az egyesület a debreceni Farmer Expo-n bemutatott.

Dr. Pataki Balázs elfogadja Fekete Tamás észrevételét, az a tapasztalata, hogy az üllői tenyészszemlén az elfáradás jelei mutatkoznak. Jelentős marketing munkával ezt lehet, és szükséges is megváltoztatni.

Takács Lászlóné (Halásztelek) az egyesületesdi remek dolog, de a szemléknek a jelentőségét emelni szükséges, mert az esetleges jelenlét az nem elég, eredményre is szükség van.

Németh Imre (Tapolca) ugyancsak a tenyészszemlék szükségességét, fontosságát és komolyságát hangsúlyozza, egyben megjegyzi, hogy a ménkatalógusban jelentős hibák vannak. Javasolja, hogy a tenyésztők menjenek Nagycenkre vagy Parádra, ahol erős a mezőny. A tenyészbizottság járja körbe a tenyésztőket a tényleges helyzet megállapítására. 

Kovács Zoltán több szakmai támogatást kér a tagságnak, különösen a kezdőknek. 

T. Nagy Ferenc egyetért Bán Ferenc javaslatával, valóban száműzni kell a disco zenét az egyesület rendezvényeiről. Példaként hozza fel a Hortobágyi Nonius szemlét, ahol példás gondossággal került kiválasztásra a rendezvényhez és a tájhoz illő magyar zene.

Mátyás István elnök tájékoztatja az egyesület tagjait, hogy a Lovasfutár című lapot ezentúl minden egyesületi tag megkapja, amely ezentúl tartalmazni fog egy Kisbéri-félvér és Gidrán mellékletet. Kéri azokat, akiknek erre módjuk van, hogy hirdetéssel támogassák a kiadványt. Egyetért Németh Imrével, valóban csak olyan lovakat szabad menedzselni, akik bizonyítottan eredményesek. 

Novotni Péter ügyvezető korábban felszólalókhoz hasonlóan nagyon fontosnak tartja a mén kipróbálást és mindent meg kell tenni azért, hogy megtaláljuk azokat a képzett lovasokat, akik hisznek a magyar lóban. Kéri egyben, hogy a jelen jegyzőkönyv mellé mellékletként elhelyezésre kerüljön a 2003. évi tenyésztési irodai árjegyzék. 

Díjak

Díjugratás:
Varga József, Kabókapuszta

Dáma (Déva  xx — 391 Híres Tekla)



Varga József, Kabókapuszta

Nóri (Notórius  xx — 391 Híres Tekla)



Vörös József, Gyűrűs


Fáraó (Gidran XIII — 912 Gidran VI Orchidea)

Díjlovaglás:
Nagy Imre, Gyöngyös


Üde (Lucky Lionell — 971 Ramzes Üdvöske)



Németh Imre, Tapolca


Széltoló (Szemafor I — Maxim Ledér)



Janászik Andrea, Gyúró


Kekec (1949 Fokos-3 — Rakéta III Lenke)

Fogathajtás:
Bujáki Gábor, Bana (tenyésztő és hajtó, Hadfi II apaságú kettesfogat) Különdíj
Lovastusa:
Lóska János, Vanyarc


Twin Peaks (Ozora Á. II — Postillion Turbina)



Marócpusztai Gidrán Ménes

Gidran Ima (Gidran XI — 83 G. Maxim I Ibolya)



Marócpusztai Gidrán Ménes

Gidran Nimfa (Gidran XI — 152 Déva G. Nicsak)

9. Tenyésztési kérdések

Novotni Péter ügyvezető tájékoztatója írásban is rendelkezésre áll, melyet a 8. számú melléklet tartalmaz. 

10. Hozzászólás a tenyésztési kérdésekhez

Dr. Szentirmai István (Ács) valóban, korábban a legjobb telivérek javították a kisbéri félvér állományt. Később nem volt pénz, telivér helyett lett a német Trakhémeni behozatalok, aminek az eredménye több, mint kétséges. Vissza kell térni a legjobb telivérekhez, megfelelő szelekciót kell alkalmazni, hogy kiegyensúlyozott, nyugott, kezelhető ló álljon rendelkezésre.
Novotni Péter ügyvezető egyetért a célzott szelekcióval, ne legyen fajta idegen és előre meghatározott egyedek legyenek. 

11. Egyebek

Szűcs András (Pusztaberényi ménesvezető) a ménesben létszámcsökkentésre kerül sor, értékesítésre kínálnak lovakat, ugyanakkor vállalnak csikónevelést, minden egyéb információ Novotni Péternél megkapható.

Dr. Pataki Balázs úgy általában a tenyésztési nehézségeket abban látja, hogy a hasznosítás csak szinte kizárólag  sport területére terjed ki, ez az eladhatóság mellett egyéb nehézségeket és károkat is okozhat.

T. Nagy Ferenc tökéletesen igaz, hogy ami csak sport célra tenyésztenek lovat és nem munkára addig lényeges változás nem várható. Nem biztos, hogy hosszú távon az a jó, ami már nyugaton megy, azaz hogy kizárólagosan sport célra használják a lovat. A legutóbbi egyik lótenyésztési tanácskozáson, Bábolnán már elhangzott, hogy bizonyos északi államokban az erdészeti munkánál a gépeket környezetkímélési céllal lóval kell kiváltani. Ugyancsak fontos lesz, hogy az egyre több természetvédelmi területen is munkaeszközként a ló jelenjen meg, erre példa a Kiskunsági Nemzeti Park elgondolása, mely szerint a természetvédelmi őröket hátas lóval kívánják ellátni, kiváltva ezzel az erre a területre nem való gépkocsikat. 

Mátyás István elnök, miután több észrevétel és hozzászólás nem volt, megköszönte a tagoknak a részvételt, kérte a tagságot az egyesületi rendezvényeken minél nagyobb létszámú megjelenésre és a közgyűlést bezárta.

Tököl, 2003. március 30.

T. Nagy Ferenc jegyzőkönyvvezető

A jegyzőkönyv hiteléül

Herczeg Miklós




Horváth József

